जब सरकारें स्किल (दक्षता) की बात कर रही हैं तो उनका जोर खेती पर कतई नहीं है जबकि सबसे ज्यादा अनस्किल्ड (दक्षता रहित) व्यक्ति वहां कार्यरत हैं। असर की ही रिपोर्ट में एक रोचक तथ्य यह मिलता है कि 2014-2015 में एग्रीकल्चर इंजीनियरिंग में प्रवेश लेने वाले विद्यार्थियों की संख्या 16,461 थी तो वहीं एयरोनॉटिकल इंजीनियरिंग में प्रवेश लेने वाले विद्यार्थियों की संख्या 14,659 थी। ये आंकड़े खेती के प्रति घटते रुझान को दर्शाते हैं। यह बात ज्यादा चिंताजनक इसलिए है कि आने वाले दौर में जब विनिर्माण क्षेत्र में नौकरियां कम होंगी तो कृषि ही सबसे ज्यादा रोजगार के अवसर प्रदान करने वाला क्षेत्र होगा। लेकिन भारत में जिस प्रकार लोग खेती छोड़ रहे हैं वह बहुत चिंताजनक है।